Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

I. Odhad dopadov na verejné financie

Dopady čerpania štrukturálnych fondov EÚ v programovom období 2007 – 2013 už boli uvedené v rámci jednotlivých operačných programov a čiastka na implementáciu inovatívnych finančných nástrojov sa len indikatívne vyčleňuje z daných alokácií. To isté platí aj pre výšku nákladov na riadenie holdingového fondu a príslušného finančného nástroja
Materiál nemá negatívny dopad na verejné financie, ale má nepriamy pozitívny dopad na verejné financie vzhľadom na revolvingový charakter schémy a na leverage effect. Podľa nových pravidiel je možné ihneď, po určení manažéra holdingového fondu, čerpať prostriedky štrukturálnych fondov, pretože ich presun do holdingovéh fondu je samotným čerpaním (holdingový fond je totižto prijímateľom). SPV bude teda prijímateľom grantu a riadiaci orgán pri poskytovaní príslušného príspevku z operačného programu do holdingového fondu môže požiadať EK o refundáciu 85 % prostriedkov. 

II. Odhad dopadov na obyvateľov, hospodárenie podnikateľskej sféry a iných  právnických osôb

Predložený návrh má očakávaný pozitívny dopad na zlepšenie riadenia a prístupu malých a stredných podnikov ku kapitálu.

III. Odhad dopadov na životné prostredie

Predložený návrh má nepriamy očakávaný pozitívny dopad na životné prostredie, keďže malé a stredné podniky sú okrem iného aj nositeľmi inovácií.

IV. Odhad dopadov na zamestnanosť

Slovenská ekonomika zaznamenáva vysoký hospodársky rast, na čom sa výrazne podieľajú   MSP, ktorých podiel na tvorbe pracovných miest predstavuje 70 %. Z toho vyplýva, že ak sa zvyšuje počet MSP, zvyšuje sa aj zamestnanosť a čím menší je počet MSP, ktoré musia ukončiť svoju aktivitu, tým menší je aj počet ľudí, ktorí prídu o prácu. Preto navrhované záručné schémy majú zlepšiť prístup MSP k financiám, a tak zabezpečiť udržateľnosť činnosti MSP a tým aj zamestnanosti. Na Slovensku v súčasnosti pôsobí asi 470 000 podnikov. Väčšina MSP tvoria malé podniky s počtom zamestnancov najviac 9. Na malé a veľké podniky pripadol najväčší podiel na tvorbe celkovej zamestnanosti v SR vo výške 30-30,5 % v roku 2004. V prípade fondov rizikového kapitálu odhadujeme vytvorenie 300 nových pracovných miest. Rizikový kapitál sa považuje za kľúčový z hľadiska tvorby pracovných miest v Európe. V prípade fondu zárodočného kapitálu predpokladáme vznik 20 nových MSP v oblasti high-tec a inovácií, v prípade fondu rozvojového kapitálu predpokladáme podporu expanzie 50 MSP. 

V. Analýza vplyvov na podnikateľské prostredie

V zmysle Gap Analýzy sa v prípade portfóliových záručných schém pre MSP očakáva potenciálny dopad na trh až vo výške 10 – 15-násobku výšky záručného fondu. Tento bude ale korigovaný v súlade s reálnou absorbciou trhu. V prípade rizikového kapitálu sa očakáva zvýšenie objemu finančných prostriedkov vo výške 60 mil. EUR od ďalších investorov a v prípade fondu duševného vlastníctva sa očakáva, že tento fond bude samostatne financovateľný z externých alebo súkromných zdrojov. V prípade fondov rizikového kapitálu a ďalších finančných nástrojov ide nielen o kapitálové investície, ale aj o štrukturálnu zmenu. Cieľom štrukturálnej zmeny je dosiahnuť výrobu produktov s vysokou pridanou hodnotou, zvýšenie konkurencieschopnosti produkcie a produktivity práce a zabezpečenie transferu technológií. Odhadujeme, že do roku 2013 je možné dosiahnuť ročný objem investícií do rizikového kapitálu vo výške 50 – 70 mil. EUR. Ďalej očakávame rozvoj finančného trhu, ktorý zahŕňa nástroje rizikového kapitálu a úverového financovania.